最能行
作者：杜甫
朝代：唐

paragraphs: 峽中丈夫絕輕死，少在公門多在水。
富豪有錢駕大舸，貧窮取給行艓子。
小兒學問止論語，大兒結束隨商旅。
攲帆側柁入波濤，撇漩捎濆無險阻。
朝發白帝暮江陵，頃來目擊幸有徵。
瞿堂漫天虎鬚怒，歸州長年行最能。
此鄉之人氣量窄，誤競南風疎北客。
若道土無英俊才，何得山有屈原宅。